
NR. SC2023 –  2075/27.01.2023
RAPORT DE SPECIALITATE

privind aprobarea participării Municipiului Timișoara, în calitate de Partener 4, la constituirea „Consorțiului Regional pentru Învățământ Dual Vest Timișoara”
Având în vedere Referatul de aprobare al proiectului de hotărâre al Primarului Municipiului Timișoara privind aprobarea participării Municipiului Timișoara, în calitate de Partener 4, la  constituirea Consorțiului Regional pentru Învățământ Dual Vest Timișoara;
Facem următoarele precizări:
Luând în considerare necesitatea creării premiselor care să permită absolvenților învățământului dual de nivel preuniversitar continuarea studiilor în învățământul universitar, la nivel național există oportunitatea dezvoltării și dotării a minimum 10 campusuri profesionale integrate regionale în cadrul unor consorții regionale integrate. Acestea  vor asigura crearea unei rute profesionale complete pentru învățământul tehnic superior contribuind la dezvoltarea învățământului profesional, atât prin creșterea numărului de domenii, de calificări și de absolvenți, cât și prin asigurarea unui parcurs educațional pentru elevii înscriși în învățământul dual. 

În momentul de față, una dintre principalele probleme cu care se confruntă învățamântul profesional și tehnic (ÎPT) este ineficiența pregătirii practice, explicabilă prin: 

● raportul inadecvat dintre teorie și practică (mai cu seamă în cazul învățământului liceal tehnic); 

● lipsa sau slaba calitate a dotării din atelierele școală;

● pregătirea modestă a personalului de specialitate din școli și absența unor raporturi contractuale clare între școală și potențialii angajatori, mai ales pentru anumite specializări sau parteneriate foarte recente. 

O alta provocare constă în lipsa unor spații educaționale în care elevul din ÎPT să se familiarizeze cu întreaga rută profesională completa în regim dual.

ÎPT nu poate funcționa într-un mod eficient în lipsa unui parteneriat solid cu partenerii sociali, mai ales cu cei din mediul economic, astfel încât să se poată realiza învățarea la locul de muncă.
În acest context, la nivel național, în vederea facilitării procesului de integrare pe piața muncii a elevilor și studenților care vor opta pentru învățământul dual, se va derula, prin Ministerul Educației Naționale, în calitate de coordonator de reformă și de investiții, „Programul-pilot pentru dezvoltarea consorțiilor regionale pentru învățământ dual”, Componenta C15: Educație, Reforma 4: Crearea unei rute profesionale complete pentru învățământul tehnic superior, Investiția 6: Dezvoltarea a minimum 10 consorții regionale și dezvoltarea și dotarea a minimum 10 campusuri profesionale integrate, în cadrul Planului Național de Redresare și Reziliență (PNRR 2020-2026) prin care se vor înființa consorții regionale pentru învățământ dual, conform Metodologiei privind constituirea consorțiilor pentru învățământ dual aprobată prin Ordinul ministrului educației nr. 6216/2022. În cadrul Consorțiilor, elevii și studenții pot dobândi calificări de nivel 3 – 8, conform Cadrului Național al Calificărilor. 
Consorțiul este un parteneriat fără personalitate juridică, constituit în baza unui Contract de parteneriat pentru constituirea Consorțiului, la nivel regional, de sine stătător, format, cel puțin, din următoarele tipuri de entități: unități de învățământ de stat/private acreditate, instituții de învățământ superior de stat/private acreditate, UAT-uri și operatori economici, la care se pot adăuga, după caz, și alți parteneri relevanți pentru inserția absolvenților, de la nivel național sau european. Consorțiul poate include și alți parteneri relevanți în domeniul pregătirii profesionale, care pot susține un ecosistem relevant de formare duală.
Între partenerii consorţiului se va încheia un Contract de parteneriat cu o durată de minimum 15 ani, prin care se organizează consorţiul de învăţământ dual cu denumire proprie, formă de asociere fără scop patrimonial, cu rolul de a participa la dezvoltarea învăţământului profesional dual, cu rute complete, pentru calificări cerute pe piaţa muncii.
Deciziile în cadrul consorţiului vor fi asigurate printr-o structură din care fac parte reprezentanţii legali ai tuturor entităţilor partenere. Contribuţiile de tipul resurse proprii (umane/materiale/ financiare), inclusiv prin alocarea de terenuri şi spaţii dotate adecvat, organizarea şi desfăşurarea activităţilor propuse la nivelul consorţiului, vor fi evidenţiate în contractul de parteneriat, însoţite de precizări privind înregistrarea proprietăţii, drepturile de utilizare pe parcursul implementării activităţilor din consorţiu, precum şi dreptul de proprietate asupra acestora după finalizarea parteneriatului.
Obiectivul final al unui consorțiu este depunerea unei cereri de finanțare pe linia de finanțare deschisă în acest moment prin Ministerul Educației Naționale, în calitate de coordonator de reformă și de investiții,  mai exact ”Programul-pilot pentru dezvoltarea consorțiilor regionale pentru învățământ dual”, Componenta C15: Educație, Reforma 4: Crearea unei rute profesionale complete pentru învățământul tehnic superior, Investiția 6: Dezvoltarea a minimum 10 consorții regionale și dezvoltarea și dotarea a minimum 10 campusuri profesionale integrate, în cadrul Planului Național de Redresare și Reziliență (PNRR). Ghidul solicitantului a fost aprobat prin Ordinul Ministrului Educației nr. 6254/2022, termenul limită de depunere a cererilor fiind 20 februarie 2023.

În acest sens, prin adresa nr. SC2022-28941/18.11.2022, ținând cont de cele mai sus menționate, precum și de dorința de a se asigura cadrul tehnic necesar direcționării eficiente a investițiilor publice pentru sprijinirea dezvoltării și îmbunătățirii sistemului educațional,  în ceea ce privește accesibilitatea și calitatea facilităților educaționale oferite pentru crearea unei rutei educațional-profesionale complete, Municipiul Timișoara a transmis Universității Politehnica Timișoara propunerea de inițiere a demersurilor de constituire a unui consorțiu regional integrat în baza unui parteneriat creat prin implicarea tuturor actorilor relevanți în domeniu.
În urma acestui demers, la data de 29.11.2022, Universitatea Politehnica Timișoara a lansat procedura de selecție a cel puțin unui operator economic care să facă parte din Consorțiu, ținând cont de obligația pe care autoritățile/instituțiile publice o au de a respecta prevederile legale cu privire la procedura de selecție a partenerilor privați, în cazul în care se intenționează aplicarea/implementarea unui proiect finanțat din fonduri europene, în prezent, fiind parcurse următoarele etape:
•
asumarea calității de lider desemnat al acestui parteneriat de către Universitatea Politehnica Timișoara, conform competențelor și a experienței vaste în domeniu tehnic (definitoriu pentru învățământul dual);

•
finalizarea procesului de selecție a operatorilor economici care vor face parte din Consorțiu la care s-au adăugat și alți parteneri relevanți pentru formarea și inserția absolvenților, de la nivel național sau european, pentru a sprijini angajatorii să joace un rol activ în domeniul formării profesionale a elevilor și a studenților. 
 Universitatea Politehnica Timișoara, în calitate de lider al parteneriatului, la data de 20.12.2022, a comunicat rezultatele procedurii derulate de Comisia de evaluare a dosarelor de candidatură pentru procedura de selecție a partenerilor operatori economici în cadrul Consorțiului Regional pentru Învățământ Dual Vest Timișoara.
Municipiul Timișoara, în calitate de autoritate publică locală, conform OUG nr.57/2019 se va asigura de punerea la dispoziție a unui teren în suprafață de minimum 20.000 m2.  
Ţinând cont de cele mai sus exprimate, precum și de regulile și condițiile aplicabile finanțării din fondurile europene aferente Planului național de redresare și reziliență în cadrul apelului de proiecte Pilonul IV: Politici pentru noua generație Componenta C15: Educație Reforma 4: Crearea unei rute profesionale complete pentru învățământul tehnic superior Investiția 6: Dezvoltarea a minimum 10 consorții regionale și dezvoltarea și dotarea a minimum 10 campusuri profesionale integrate,
propunem spre aprobarea Consiliului Local al Municipiului Timișoara:
· aprobarea participării Municipiului Timișoara, în calitate de Partener 4, la constituirea consorțiului pentru învățământ dual „Consorțiul Regional pentru Învățământ Dual Vest Timișoara”;
· împuternicirea Primarului Municipiului Timişoara să semneze Contractul de parteneriat pentru constituirea Consorțiului Regional pentru Învățământ  Dual Vest Timișoara, prevăzut în Anexa 1  care va face parte integrantă hotărâre;
Luând în considerare prevederile legale expuse în prezentul raport, apreciem că Proiectul de hotărâre privind aprobarea participării Municipiului Timișoara, în calitate de Partener 4, la  constituirea consorțiului pentru învățământ dual „Consorțiul Regional pentru Învățământ Dual Vest Timișoara”, îndeplinește condițiile tehnice pentru a fi supus dezbaterii și aprobării plenului consiliului local.

